गो-हत्या होगी, तो मॉब लिंचिंग बढ़ेगी : विनय कटियार -
गो-हत्या होगी, तो मॉब लिंचिंग बढ़ेगी : विनय कटियार
अपने विवादित बयानों से हमेशा सुर्खियों में रहने वाले भाजपा के फायर ब्रांड नेता विनय कटियार ने एक बार फिर विवादित बयान दिया है। गो-रक्षा के नाम पर देशभर में हो रही हत्याओं के सवाल पर अजीबोगरीब जवाब देते हुए विनय कटियार ने कहा कि ‘मुसलमानों को लोगों की भावनाओं को समझना चाहिए और उससे खिलवाड़ नहीं करना चाहिए। गो-हत्या की घटनाएं होंगी, तो मॉब लिंचिंग बढ़ेगी ही।’
विनय कटियार ने आगे कहा कि गो-हत्या पर चुप भी नहीं रहा जा सकता। मॉब लिंचिंग उचित नहीं है, तो गो-हत्या भी उचित नहीं है। गो-हत्या पर लोगों की चुप्पी भी उचित नहीं है। हालांकि किसी को कानून हाथ में नहीं लेना चाहिए। लेकिन, गायों की हत्या से लोग क्रोधित होते हैं और गो-हत्या के खिलाफ लोग जागरूक भी हो रहे हैं। उन्होंने कहा कि अलवर की घटना में पुलिस लापरवाही की भी जांच होनी चाहिए। अस्पताल देर से पहुंचाने की भी जांच हो।
अयोध्या मामले पर विनय कटियार ने कहा कि अगर राम मंदिर निर्माण शुरू नहीं हुआ, तो 1992 से भी बड़ा भीषण संघर्ष होगा। यदि जरूरत होगी, तो फिर से भीषण संघर्ष करेंगे और आर-पार की लड़ाई भी लड़ी जाएगी। बाबर ने मंदिर तोड़ने के लिए किसी कोर्ट से आदेश नहीं लिया था। इसलिए हमें भी राम मंदिर निर्माण के लिए किसी कोर्ट की जरूरत नहीं है। फिर भी कोर्ट का जो भी फैसला आएगा, उसके बाद क्या करना है, इस पर विचार किया जाएगा।
उल्लेखनीय है कि इससे पहले भी विनय कटियार कह चुके हैं कि ‘भगवान राम की जन्मभूमि एक बलिदान और मांग रही है।’ उन्होंने कहा था कि बिना बलिदान के अयोध्याम में राम मंदिर का निर्माण संभव नहीं होता दिख रहा है। साथ ही उन्होंने कहा था कि अगर अयोध्या में राम मंदिर नहीं बना, तो मोदी सरकार का सारा विकास का काम पीछे रह जाएगा।
उल्लेखनीय है कि इस समय संसद का मानसून सत्र चल रहा है और मॉब लिंचिंग पर संसद से लेकर सड़कों तक लोग इसे गलत ठहरा रहे हैं। अब ऐसे में अगर कोई नेता अपने राजनीतिक फायदे को लेकर बयान देता है, तो देश के हालात पर बुरा असर डाल सकता है। जरूरत है इस समय किसी भी तरह की अफवाहों से दूर रहने की, ताकि फिर किसी बेगुनाह की भीड़ के द्वारा हत्या न हो और लोग कानून अपने हाथ में न लें।